(ବରଗଡ଼) ଗଣ ଇସ୍ତାହାର ୦୮/୦୧ - ବରଗଡ଼ ଜିଲ୍ଳାରେ କୋଭିଡ଼ ସଂକ୍ରମିତଙ୍କ ସଂଖ୍ୟା ଦିନକୁ ଦିନ ବୃଦ୍ଧି ପାଉଛି । ଫଳରେ ଲୋକଙ୍କ ମଧ୍ୟରେ ଭୟ ଓ ଆଶଙ୍କା ଦେଖାଦେଇଛି । ସଂକ୍ରମଣକୁ ଦୃଷ୍ଟିରେ ରଖି ପ୍ରଶାସନ ପକ୍ଷରୁ ସତର୍କତାମୂଳକ ପଦକ୍ଷେପ ଗ୍ରହଣ କରାଯାଇଛି । ତେବେ ପ୍ରଶାସନ ପକ୍ଷରୁ ଜାରି କରାଯାଇଥିବା କୋଭିଡ଼ ରୋଗୀଙ୍କ ତଥ୍ୟରେ ବଡ଼ ଧରଣର ତୃଟୀ ସାମ୍ନାକୁ ଆସିଛି । ବରଗଡ଼ ଜିଲ୍ଳା ସୂଚନା ଓ ଲୋକ ସଂପର୍କ ବିଭାଗ ପକ୍ଷରୁ ଗତକାଲି ବରଗଡ଼ ଜିଲ୍ଳାରେ କୋଭିଡ଼ ପୋଜିଟିଭ ଚିହ୍ନଟ ହୋଇଥିବା ଏକ ତାଲିକା ଦିଆଯାଇଥିଲା । ସେହି ତାଲିକାରେ ବରଗଡ଼ ଜିଲ୍ଳାରେ ୭୫ ଜଣ ରୋଗୀ ଚିହ୍ନଟ ହୋଇଥିବା ଦର୍ଶାଯାଇଛି । ସେଥିମଧ୍ୟରୁ ବରଗଡ଼ ସହର ସନ୍ନକଟ ସରଲା ଗାଁର ୨୦ ଜଣ ରୋଗୀ ଚିହ୍ନଟ ହୋଇଥିବା ସୂଚନା ଦିଆଯାଇଥିଲା । କଟାପାଲି ଗୋଷ୍ଠୀ ସ୍ୱାସ୍ଥ୍ୟ କେନ୍ଦ୍ର ପକ୍ଷରୁ ଏକ ଡ଼ାକ୍ତରୀଦଳ ଉକ୍ତ ଗାଁକୁ ଯାଇ ସ୍ଥାନୀ ସରପଂଚ, ଅଙ୍ଗନବାଡ଼ି କର୍ମୀ, ଅଶା କର୍ମୀ, ୱାର୍ଡ଼ ମେମ୍ବରଙ୍କୁ ରୋଗୀ ମାନଙ୍କ ସଂପର୍କରେ ପଚରାଉଚୁରା କରିବାରୁ ସେହି ଗାଁରେ ଜଣେ ବି ରୋଗୀ ନଥିବା ଜଣାପଡ଼ିଥିଲା । ବୁର୍ଲା ଡାକ୍ତରଖାନାରୁ ରୋଗୀଙ୍କ ସଂପର୍କରେ ତଥ୍ୟ ମିଳିଥିଲା । ଗୋଷ୍ଠୀ ସ୍ୱାସ୍ଥ୍ୟୃ କେନ୍ଦ୍ର ପକ୍ଷରୁ ଏନେଇ ଜିଲ୍ଳା ମୁଖ୍ୟ ଚିକିତ୍ସାଧିକାରୀଙ୍କୁ ଜଣାଇଦିଆଯାଇଛି । ତେବେ କେଉଁ କାରଣରୁ ଗୋଟିଏ ଗାଁରୁ ଏତେ ସଂଖ୍ୟକ ରୋଗୀଙ୍କ ସଂପର୍କରେ ଭୁଲ ତଥ୍ୟ ବାହାରିଛି ତାହାର ଉଚିତ ତଦନ୍ତ କରାଯିବା ଆବଶ୍ୟକ ବୋଲି ମତ ପ୍ରକାଶ ପାଉଛି ।
